GM Uzbekistan endi elektron navbat bo‘yicha shartnomaga qo‘yilgan avtomobillar ro‘yxatini taqdim etadi

"GM Uzbekistan" AJ kompaniya avtomobil savdo tizimida shaffoflikni ta'minlash hamda mijozning ishonchini oshirish maqsadida kompaniya rasmiy saytida yangi bo‘lim ishga tushganini ma'lum qildi. Uning yordamida xaridorlar avval ro‘yxatdan o‘tkazilgan arizalar (elektron navbat) bo‘yicha shartnoma tuzish uchun taqdim etilayotgan avtomobillar ro‘yxati bilan tanishib borishlari mumkin. 
Yangi bo‘limga quyidagi havola http://gmuzbekistan.uz/raspredelenie_kontraktatsii_po_zayavkam orqali o‘tish va unda bugun elektron navbat asosida shartnoma tuzish mumkin bo‘lgan 12 mingdan ortiq barcha rusumdagi avtomobillar ro‘yxati bilan tanishish mumkin. Avval ro‘yxatdan o‘tgan arizalar bo‘yicha shartnoma tuzish mumkin bo‘lgan avtomobillar ro‘yxati tegishli sananing soat 9:00gacha amal qilib, kunlik asosda shartnomalar tuzilishiga qarab yangilanib boriladi.
Kompaniya taklif etayotgan mazkur xizmat xaridorga o‘z navbatining o‘zgarish jadalligini kuzatish imkonini beradi.